
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. június 9-én tartandó munkaterv szerinti ülésére

15. napirendhez

Tárgy: Határ utca ivóvíz-hálózatának bővítése
Tisztelt Képviselő-testület!

A Határ utca Vasút utca mögötti folytatása (földút) mentén már egy lakóingatlan megépült és további építkezések várhatók, mivel a tömb lakóövezetbe van sorolva, és a közművesítés a Vasút utcáról szolgalmi jogokkal megoldható. Ez azonban olyan rendezetlen állapotokhoz vezetne, ami mindenképpen elkerülendő, illetve szembe kerülhetünk azzal a problémával is, hogy egy későbbi, az út túloldalán esetlegesen megvalósuló lakóterület-fejlesztés során a közművesítés teljes árát az utca egyik oldalának kell viselnie.

A rendezetlen és szabálytalan vízbekötések elkerülése végett, és miután a lakosság egészséges ivóvízzel való ellátása kötelező önkormányzati feladat, a fejlesztést az önkormányzatnak szervezési és finanszírozási téren is elő kell segítenie.

A vízhálózat kiépítése két ütemben történne, először egy 200 m-es szakasz és második ütemben a maradék 400 m. A tervezési díj Sebesy Dezső árajánlata alapján – a teljes útszakaszra – 400.000 Ft, az engedélyezési eljárás pedig további 100.000 Ft. A kivitelezést a Faluszolga Kft. végezné, az első ütemre a munka anyagára ajánlatuk szerint kb. 850.000 Ft, díja pedig kb. 750.000 Ft. Az összes bekerülési költség tehát cca. 2.100.000 Ft. 

Az épített környezet alakításáról és védelméről szóló 1997. évi LXXVIII. törvény 28. § (2) bekezdése szerint, ha a kiszolgáló utat, illetőleg közművet a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt.

A rendezési tervünk szerint a fejlesztés a déli oldalon nagyjából 10 ingatlant érint, így az egy ingatlanra jutó költség kb. 200.000 Ft, illetve amennyiben a túloldalon esetlegesen létesülő lakóterületet is figyelembe vesszük, telkenként kb. 100.000 Ft. A megállapított közművesítési hozzájárulás (amiben nincs benne a bekötés díja) megfizetésére jelenleg egy vagy két ingatlan tekintetében várható, azonban számítani lehet arra, hogy a közművesítés megindulásával nagyobb lesz az igény a területen.

Kérem a tisztelt Képviselő-testületet döntése meghozatalára!

A/2011. (VI. 9.) ÖKT határozati javaslat

Sülysáp Nagyközség Önkormányzatának Képviselő-testülete a helyi önkormányzatokról szóló 1990. évi LXV. törvény 8. § (4) bekezdése, valamint az épített környezet alakításáról és védelméről szóló 1997. évi LXXVIII. törvény 28. § (1)-(2) bekezdése alapján úgy határoz, hogy

1./ a Határ utca keleti irányú folytatásában az ivóvízhálózat bővítését megvalósítja,

2./ a fejlesztés finanszírozásához szükséges cca. 1,2 millió Ft-ot a költségvetés …. keretének terhére biztosítja, 

3./ a beruházás költségeit – a beruházás megvalósulását követően meghozott hatósági határozata szerinti módon – az érintett ingatlantulajdonosokra át kívánja hárítani,

4./ felkéri és felhatalmazza a polgármestert a szükséges intézkedések megtételére. 





Határidő: 1./-2./ azonnal; 3./-4./ 2011. szeptember 30. 

Felelős: polgármester

B/2011. (VI. 9.) ÖKT határozati javaslat

Sülysáp Nagyközség Önkormányzatának Képviselő-testülete úgy határoz, hogy a Határ utca keleti irányú folytatásában az ivóvízhálózat bővítésére benyújtott javaslatot nem támogatja.





Határidő: azonnal 

Felelős: polgármester

Sülysáp, 2011. május 30.


Horinka László s.k.


polgármester

Láttam! Sülysáp, 2011. május 30.

Tóth Krisztina jegyző s.k.

